
Относно: Настояваме да бъдат изяснени причините, по които се създава сериозен риск за търсещите помощ деца и родители в България.

Уважаеми г-н Борисов,
Уважаема г-жо Николова,
Уважаема г-жо Сачева, 
Уважаеми дами и господа, 
Изказваме огромното си притеснение по отношение на начина на вземане на решения за съществуването на ключови дейности в помощ на деца и родители и по-специално, решението управлението на „Национална телефонна линия за деца 116 111“ да бъде поето от Държавна агенция за закрила на детето и настояваме за публични отговори за причините, по които то е взето. 
Националната телефонна линия за деца съществува от 2009 година, като самото й създаване е основано на проучване на най-добрия опит и с участието на професионалисти, обучени и опитни в подкрепата на деца в уязвима ситуация. От самото й начало нейното управление е възложено на външен доставчик, като той се избира с обществен конкурс по публично обявени правила, а работата му се контролира от възложителя ДАЗД. В публикувана ежегодно статистика ДАЗД дава официална информация за успешното и професионално функциониране на Телефонната линия. От оповестените данни става ясно колко високоспециализирана, отговорна и успешна е била работата на екипа от създаването на линията – до вчера. За десетте години на работата си линията е помогнала на близо 120 000 деца. Нещо повече, на Националната телефонна линия помощ търсят и възрастни – десетки хиляди родители, роднини, близки, учители и др. Работата на Националната телефонна линия изисква висок професионализъм, добре обучени специалисти, които знаят как да посрещнат сигнал – понякога изключително труден такъв, къде да насочат детето и как да му помогнат. Практиката показва, че поради добре известната Ви криза в системата за закрила на детето, много често работещите на Националната телефонна линия са тези, които успяват да задействат отделите „Закрила на детето“ в случаи на деца, жертви на тежко насилие. 
В официалното съобщение на страницата на ДАЗД не са посочени доводи за взетото решение за прехвърлянето на оперирането на Линията. В медиите откриваме, че от пресцентъра на ДАЗД при запитване посоченият довод е, че „институциите се чувстват готови да обслужват сами националния телефон“ и „изразено мнение, че хората предпочитат държавата да контролира телефонната линия“. 
В същото време, нека погледнем фактите по отношение на доверието в държавните институции по отношение на помощта и подкрепата на деца, жертви на насилие или в трудна ситуация. През последните години сме свидетели на устойчива тенденция за намаляване на подадените сигнали за насилие над деца – при това в размер повече от три пъти в рамките на четири години. В същото време, това далеч не означава, че случаите са намалели – само за първите шест месеца на 2018 година (в която са подадени 1106 сигнала за насилие за цялата година), пострадалите от престъпления деца са близо 2000[footnoteRef:1]. Налице е срив в доверието към държавата като легитимен агент, защитаващ децата - делът на родителите и младите хора, които биха се обадили на тел. 112 при малтретирано дете, е намалял съответно с 22 и с 30 пункта. Обществените институции с потенциално отношение към подкрепата на възпитателния процес не се припознават като полезни за родителите, а като безучастни към потребността от подкрепа или като по-скоро санкциониращи, отколкото помагащи[footnoteRef:2]. [1:  Бележник 2019: Каква е средната оценка на държавата в грижата за децата?, Национална мрежа за децата, http://nmd.bg/wp-content/uploads/2019/04/Belejnik2019_web_low_res.pdf]  [2:  Национално представително проучване сред родители, млади хора и деца, агенция Ноема, август 2018] 

Обръщайки внимание върху работата на Държавна агенция за закрила на детето, за пореден път ви напомняме, че макар по документи нейната роля да е координиране на политиките за детето, фактите говорят, че тя е поставена в зависимо положение и не може – или, както понякога изглежда, няма политическото разрешение – да предприеме необходимите действия. За това свидетелстват редица нерешени с години въпроси на благосъстоянието на децата в България – като се започне от състоянието на системата за закрила на детето, липсата на реформа в детското правосъдие, обещана от Вас преди повече от 10 години и се стигне до факта, че България няма никакъв план по отношение на политиките си за децата и родителите – отново задължение на ДАЗД, изпълнението на което е „замразено“ на най-високо политическо ниво. Нека погледнем и към изключително тежките случаи, завършили с летален изход за деца от миналата и началото на тази година в Габрово, Сотиря и Галиче, по които не е известно Държавната агенция за закрила на детето дори да има позиция. 
Звучи парадоксално един от малкото добре работещи механизми за помощ на деца в уязвима ситуация да бъде разрушен без обяснение, аргументи или данни. 
В този контекст настояваме за публичен отговор на следните въпроси: 
1. На първо място – какви са причините за взетото решение оперирането на линията да бъде „прибрано“ от ДАЗД? Наличните данни и факти говорят единствено за успешността, предотвратяването на конфликт на интереси и гаранция за навременна и адекватна помощ, когато линията се оперира от външен доставчик. 
2. Има ли общо това решение с пропагандата, дезинформацията и фалшивите новини за работата на Линията, които тиражират от повече от година неверни твърдения, подложиха на тормоз работещите на линията и подведоха стотици родители, които стигнаха дотам панически да „спасяват“ децата си от училище преди няколко месеца и по повод на които се води проверка по прокурорска преписка № 1278/19 по описа на Специализирана прокуратура? 
3. Кой контролира работата на линията? Ако ДАЗД са едновременно възлагащ, управляващ и контролиращ орган, кое гарантира, че Националната телефонна линия за деца ще продължи да работи с високо качество? Кой ще следи и предприема мерки, ако се установи нарушение?
4. Какви са гаранциите, че ДАЗД има готовността и капацитета да поеме оперирането на линията – сформиран и добре обучен екип, който да поеме веднага работата на телефонната линия – 24 часа, 7 дни в седмицата, през цялата година? 

Уважаеми г-н Борисов,
България не може да си позволи провал на Националната телефонна линия за деца, която е единствената национална линия, на която деца могат да намерят помощ по всякакви въпроси, когато се нуждаят от нея. Провалът на линията ще застраши възможността деца и юноши  - някои от тях  с опасност за здравето или живота, техните родители, близки, както и граждани, да не получат навременна и адекватна помощ или информация. 
През последната година бяхме свидетели на безпрецедентна атака към политиките за деца и семейства, използваща средствата на пропаганда и дезинформация. За пореден път алармираме, че това допълнително разклаща доверието в държавните институции, тъй като настоящите действия на ДАЗД вече свободно се тълкуват като потвърждаване на тази пропаганда. Вече имаме конкретни сигнали за случаи на деца, жертви на насилие, в които отдел „Закрила на детето“ се страхува да се намеси заради обществения натиск. Този акт само за пореден път насърчава деструктивните процеси в страната и въвежда в нова криза обществените отношения.
Ние, повече от 75 граждански организации и обединения на организации в България, настояваме за поемане на отговорност пред живота на децата в България и ревизия на решението за Националната телефонна линия за деца.

